NOTĂ INFORMATIVĂ
la proiectul de decizie „Cu privire la amalgamarea voluntară a unităților administrativ-teritoriale Mîndrești, Zgărdești și Ghiliceni”
1. Denumirea autorului și, după caz, a participanților la elaborarea proiectului
Proiectul de decizie a fost elaborat de Grupul de lucru comun constituit pentru pregătirea procesului de amalgamare voluntară a unităților administrativ-teritoriale comuna Mîndrești, comuna Zgărdești și comuna Ghiliceni, cu participarea reprezentanților autorităților administrației publice locale implicate în proces, în conformitate cu prevederile Legii nr. 225/2023 privind amalgamarea voluntară a unităților administrativ-teritoriale.
2. Condițiile care au impus elaborarea proiectului de decizie
Proiectul de decizie a fost elaborat în contextul implementării prevederilor Legii nr. 225/2023 privind amalgamarea voluntară a unităților administrativ-teritoriale și ale Hotărârii Guvernului nr. 925/2023 pentru aprobarea Metodologiei de amalgamare voluntară a unităților administrativ-teritoriale.
În scopul examinării oportunității amalgamării voluntare și pregătirii documentelor necesare, autoritățile administrației publice locale ale comunei Mîndrești, comunei Zgărdești și comunei Ghiliceni au constituit un Grup de lucru comun, care și-a desfășurat activitatea în cadrul ședinței din data de 02 iulie 2026, cu participarea doamnei Nelea Cazacu, șef adjunct al Oficiului teritorial Orhei al Cancelariei de Stat.
Ordinea de zi a ședinței a inclus următoarele subiecte:
1. Alegerea președintelui și a secretarului Grupului de lucru comun;
2. Stabilirea sediului administrativ al noii unități administrativ-teritoriale;
3. Validarea rezultatelor sondajului privind identificarea problemelor prioritare ale comunei Ghiliceni;
4. Aprobarea viziunii de dezvoltare a unității administrativ-teritoriale amalgamate;
5. Examinarea și aprobarea proiectului de decizie privind amalgamarea voluntară a comunelor Mîndrești, Zgărdești și Ghiliceni;
6. Aprobarea modalității de consultare a cetățenilor și a graficului întâlnirilor de consultare publică în localitățile participante.
În cadrul ședinței au fost analizate condițiile legale privind amalgamarea voluntară, continuitatea teritorială a unităților administrativ-teritoriale participante, situația demografică, stabilirea centrului administrativ, capacitatea administrativă și financiară, precum și alte aspecte organizatorice și instituționale necesare constituirii unei unități administrativ-teritoriale amalgamate viabile.
În conformitate cu prevederile Legii nr. 225/2023, proiectul urmează să fie supus consultărilor publice, iar ulterior examinării și aprobării de către consiliile locale participante, dosarul de amalgamare va fi transmis Cancelariei de Stat.
3. Principalele prevederi ale proiectului
Proiectul de decizie prevede:
· aprobarea amalgamării voluntare a unităților administrativ-teritoriale comuna Mîndrești, comuna Zgărdești și comuna Ghiliceni;
· constituirea unei noi unități administrativ-teritoriale amalgamate, cu centrul administrativ în satul Mîndrești, raionul Telenești;
· aprobarea denumirii și a componenței teritoriale a noii unități administrativ-teritoriale, în condițiile legii;
· desemnarea persoanei responsabile pentru recepționarea deciziilor adoptate de consiliile locale participante, consolidarea documentației și transmiterea dosarului de amalgamare voluntară către Cancelaria de Stat;
· inițierea etapelor procedurale ulterioare prevăzute de cadrul normativ privind amalgamarea voluntară.
Implementarea proiectului urmărește consolidarea capacității administrative și instituționale a autorităților publice locale, îmbunătățirea calității serviciilor publice, utilizarea mai eficientă a resurselor financiare și umane, precum și creșterea accesului la programele de finanțare naționale și externe destinate dezvoltării locale.
4. Fundamentarea economico-financiară
Adoptarea proiectului de decizie nu implică, la această etapă, cheltuieli suplimentare imediate din bugetele locale, întrucât actul are ca obiect aprobarea amalgamării voluntare și inițierea procedurilor administrative prevăzute de legislație.
Cheltuielile aferente pregătirii și implementării procesului de amalgamare vor fi acoperite din transferurile acordate de stat, în condițiile Hotărârii Guvernului nr. 925/2023, precum și din alte surse legale de finanțare.
Sursele de finanțare pentru implementarea procesului de amalgamare vor include:
· bugetul local consolidat al unității administrativ-teritoriale amalgamate;
· transferurile de la bugetul de stat prevăzute pentru susținerea amalgamării voluntare;
· fonduri europene și alte surse externe de finanțare;
· alte surse admise de legislația în vigoare.
Impactul financiar, administrativ și organizațional al procesului va fi evaluat și gestionat în etapele ulterioare ale implementării, în conformitate cu prevederile legislației în vigoare.
5. Fundamentarea juridică
Proiectul de decizie este elaborat în temeiul:
· art. 14 alin. (2) lit. k¹) din Legea nr. 436/2006 privind administrația publică locală;
· art. 5, art. 6, art. 6¹ alin. (1), art. 8, art. 10 și art. 11 din Legea nr. 225/2023 privind amalgamarea voluntară a unităților administrativ-teritoriale;
· pct. 25, pct. 39, pct. 40 și pct. 43 din Metodologia de amalgamare voluntară a unităților administrativ-teritoriale, aprobată prin Hotărârea Guvernului nr. 925/2023;
· prevederilor Legii nr. 100/2017 cu privire la actele normative;
· prevederilor Legii nr. 239/2008 privind transparența în procesul decizional.
6. Avizarea și consultarea publică a proiectului
În conformitate cu prevederile legislației privind transparența în procesul decizional și ale Legii nr. 225/2023, proiectul de decizie urmează să fie supus procedurilor de informare și consultare publică.
Proiectul va fi publicat pe pagina web oficială și pe panoul informativ a autorităților administrației publice locale participante, iar cetățenii vor fi consultați în cadrul întâlnirilor publice organizate conform graficului aprobat. Observațiile și propunerile formulate în cadrul consultărilor publice vor fi examinate în condițiile legii înainte de adoptarea deciziei de către consiliul local.

